‘Dís hoekom sanger gepot is’Die lede van Elvis se Seun (Foto: Facebook) “Stefan sê in die media hy weet nie hoekom hy gepot is nie, maar hy weet goed hoekom hy met daardie blou oog sit.” Die sanger Stefan Ludik het die naweek ŉ foto op sosiale media van hom en sy mede Elvis se Seun-groeplede gedeel waar hy ŉ blou oog het. Volgens Ludik se inskrywing op Facebook het ŉ onbekende man hom sonder rede gepot. Die verloofde van die man wat Ludik bygedam het, het intussen aan Maroela Media gesê dit was nie sonder rede nie. Die paartjie, wat verkies om anoniem te bly, was Vrydag by ŉ Elvis se Seun-optrede in Sasolburg, toe die voorval plaasgevind het. Hulle het in die ry gestaan en wag dat Stefan haar CD teken toe haar verloofde vir Stefan geslaan het. Die storie is egter glo nie so eenvoudig nie. Sy het vroeër vanjaar op die sanger se Facebook-blad geskryf hoe mal sy oor sy musiek is. “Ek is so verlief op jou musiek!” het die boodskap gelui. Die sanger glo het daarop geantwoord deur te skryf “Baie dankie! Ek is so verlief op jóú”. Dít was glo ŉ bron van kommer vir die kêrel, maar hy het vergewe en vergeet. Vrydag, toe hulle in die ry staan, het Stefan glo sy meisie op die naam genoem sonder dat hy haar vantevore ontmoet het en dít het hom rooi laat sien. “Toe slaan hy hom! Hy het nie daarvan gehou dat hy my onthou en so met my praat as hy my nog nooit ontmoet het nie en daarom het hy hom geslaan,” het die meisie in ŉ telefoononderhoud gesê. Twee mans het hom daarna van Stefan afgetrek. Hy is egter nou weer op die been. Sy sê die hele voorval is onsmaaklik en sy wil dit graag vergeet. “Ek is baie jammer dit het so uitgedraai, veral omdat ek ŉ groot aanhanger is.” Verder het sy en haar verloofde nou “bietjie rusie gemaak” oor die voorval, maar hulle sal dit binnekort afhandel. Hul trouplanne gaan ook voort. Ludik het aan Maroela Media gesê hy sal verkies om nie in die stadium kommentaar te lewer nie.